Хьэрэмышхуэхэм ящыщщ пцIыр
Диным щымыщ хэдмылъхьэу, хэлъри хэдмыхыу, КъурIэнымрэ хьэдис пэжымрэ къагъэув мардэхэм дытемыкIыу псоми дгъэзащIэу щытмэ, къэрал зэныкъуэкъухэри щыIэнтэкъым, зауэхэри дунейм игъащIэкIэ къыщыхъеинтэкъым.
Ди жагъуэ зэрыхъунщи, Iэятхэм къикIыр ямыщIэу, езыхэм къазэрыгурыIуам хуэдэу цIыхухэм я пащхьэ изылъхьэ щыIэщ. Ар пцIыщ, пцIыр — гуэныхьышхуэщ.
Хьэдисым къыщокIуэ: «Мухьэмэд бегъымбарым (Тхьэм и нэфIыр зыщыхуам) еупщIахэщ: «Алыхьыр зи фIэщ хъухэм шынэкъэрабгъэ яхэтынкIэ хъуну?» «Хъунущ», — жиIащ ЛIыкIуэ лъапIэм.
Аргуэру щIэупщIахэщ: «Алыхьыр зи фIэщ хъухэм нэпсей яхэтынкIэ хъуну?» «Хъунущ», — жэуапу зэхахащ.
«Алыхьыр зи фIэщ хъухэм пцIы яупсынкIэ хъуну?», — ещанэу щIэупщIахэщ. «Хъунукъым», — жиIащ Мухьэмэд бегъымбарым.
Мы хьэдисым щыгъуазэ дещI муслъымэным и хьэлым сыт хуэдэ ныкъусаныгъэ хэмылъми, пцIыр мыхъумыщIагъэу щыIэм я щхьэ къызэрыкIуэм.
Муслъымэным и акъылри, игури, и бзэри пэжым и телъхьэу щытын хуейщ. Хьэдисым къыщокIуэ: «ЦIыхум и фIэщхъуныгъэр ирикъуркъым, и гум пэжыгъэр имылъмэ. ЦIыхум и гум пэжыгъэр илъкъым, и бзэр пэжым и телъхьэу щымытмэ».
КъурIэным къыщыкIуащ: «ИпэжыпIэкIэ пцIыр къэзыгупсысыр Алыхьыр зи фIэщ мыхъухэращ. Мис ахэращ пцIыупсхэр». НэгъуэщI Iэятым щыжеIэ: «Фэ фи бзэгухэмкIэ пцIыр зэбгрывох, зыри зыхэвмыщIыкIым фи жьэкIэ фытопсэлъыхь икIи фи гугъэщ абы мыхьэнэ щIагъуэ имыIэу. Ауэ ар Алыхьым и пащхьэ щывлэжь гуэныхьышхуэщ.
Мыри КъурIэным щыщ зы Iэятщ: «МелыIычитIыр тесщ (ди дамэхэращ зи гугъу ищIыр) ижьымрэ сэмэгумрэ икIи зэщIащыпэ (ди лэжьыгъэхэращ жыхуиIэр), зы псалъэ къызэрывжьэдэкIыу, ятхыну хьэзырхэу».
Аращи, пцIыр щIэх дыдэу зэрыцIалэ узыфэщ. Зы жьэм жьэдэкIыр жьищэм жьэдохьэ. Нэхъ гуэныхьышхуэхэм ящыщ пцIым зыщыдвгъэхъумэ!
